
ВЪПРОСИ И ОТГОВОРИ ПО ПРОЦЕДУРА

BG161PO003-2.1.13 „ТЕХНОЛОГИЧНА МОДЕРНИЗАЦИЯ В МАЛКИ И СРЕДНИ ПРЕДПРИЯТИЯ“
ОТГОВОРИ НА ВЪПРОСИ С № 69-74,  
ПОЛУЧЕНИ В ПЕРИОДА 08.11.2011 г. - 10.11.2011 г.
И ПУБЛИКУВАНИ НА 17.11.2011 г.
ВЪПРОС № 69)

Здравейте, 

Във връзка с  обявената процедура по подбор на проекти BG161PO003-2.1.13  „Технологична модернизация в малки и средни предприятия” имаме въпрос, свързан  с критериите за техническа оценка. В точка I с подточка 1.1.1 „Структура на  реализация на продукцията по пазари (международен, национален, регионален  пазар)“ се определя точкуване според присъствието на съответните пазари.  Въпросът ни е какво се разбира с определението „Продукцията се реализира САМО на международен пазар“.

Нашето предприятие работи само за износ. При изпълнение на поръчките, ние  залагаме до 5% завишение за обезпечаване на рискове по време на изпълнение,  транспорт, монтаж и др. През определен период на време тези остатъци при  интерес се реализират на клиенти от българския пазар, за да не бъдат  унищожени. Това формира между 3 и 5% от нетните постъпления. В кой от случаите  попадаме -- фирма, която работи само на международен пазар, или на фирма, работеща на национален и международен пазар?

Благодарим предварително,

Румен Сапунов

08.11.2011 г.

ОТГОВОР № 69)
Следва да имате предвид, че информацията относно структурата на реализация на продукцията по пазари, която се посочва в т. 6 „Пазарни позиции и маркетингова стратегия на предприятието”, раздел I „Описание на кандидата” от Формуляра за кандидатстване (информацията в тази част от формуляра се оценява в т.1.1.1. „Структура на реализация на продукцията по пазари” и т. 1.1.2. „Приходи от износ на предприятието” от раздел II „Критерии за техническа оценка”) трябва да включва също така и информация относно това какъв процент от общите приходи от продажби за 2010 г. се реализират на вътрешен и външен пазар, като под вътрешен пазар се разбира местен пазар (обособен на територията на определена община и/или населеното място), регионален пазар (на територията на определена област) и национален пазар, а под външен пазар – пазара на ЕС и/или световния пазар. При оценката на проектното предложение тази информация ще бъде сравнявана с данните от приложените към проектното предложение изискуеми финансови документи - Отчет за приходите и разходите и Справка за приходите и разходите по видове икономически дейности за 2010 г.
Предвид това, в случай че през последната година (2010 г.) имате реализирани приходи от продажби както на национален, така и на международен пазар, то като структура на реализация на продукцията по пазари в т. 6 от Формуляра следва да посочите международен и национален пазари.    
ВЪПРОС № 70)

Здравейте!

Представлявам предприятие, което до края на 2010г е извършвало по-голямата част от производствената си дейност основно на ишлеме, т.е. голяма част от нашите продукти са произвеждани в чужбина по наша поръчка, а реализацията я осъществяваме ние. Разполагаме с производствена база и оборудване, като от началото на 2011г извършваме производствена дейност и на територията на предприятието в България. При поискване на удостоверение от НСИ относно кода на икономическа дейност, като основен код ни е посочен "търговия", а като допълнителна дейност "производство на.....(съответните продукти)." През 2011г производството е основна част от дейността ни. В Търговския регистър отразеният код е производствен. В НСИ обаче, кодът ще може да бъде променен едва с подаването на годишните отчети към статистиката с данните за 2011г.

Моля за вашето становище дали в тази ситуация можем да кандидатстваме по настоящата схема за безвъзмездна помощ и как ще се третира от оценителната комисия разликата в кодовете в ТР и удостоверението от НСИ? 

Допустимо ли е по време на оценката да бъде представено новото удостоверение за код на основна дейност, което ще ни бъде издадено на база данните от 2011?

Очаквам Вашия своевременен отговор с оглед вече краткото време за подготовка на проектни предложения.

С уважение,

Р. Иванова
08.11.2011 г.

ОТГОВОР № 70)
Следва да имате предвид, че съгласно т. 2.1.2. „Специфични критерии за допустимост на кандидатите” от Насоките за кандидатстване по процедурата е предвидено кандидатите да представят Удостоверение от НСИ относно кода на основната икономическа дейност с цел да удостоверят, че попадат в посочените като допустими сектори/раздели/кодове. В този смисъл, единственият документ, с който се доказва кода на основната икономическа дейност е Удостоверението от НСИ. В случай че към момента на кандидатстване, в приложеното към проектното предложение Удостоверение от НСИ е указан код на основна икономическа дейност, различен от изрично посочените като допустими кодове/сектори в Насоките за кандидатстване по настоящата процедура, то кандидатът се явява недопустим. 

ВЪПРОС № 71)

Уважаеми госпожи и господа ,
Ние сме малко предприятие по смисъла на Закона за МСП, развиващо основната си дейност по код 23.63 от НКИД- 2008г. – Производство на готови бетонови смеси . 

Въпроса ни по обявената на 19.09.2011 г. процедура за подбор на проекти „Технологична модернизация в малки и средни предприятия”, е свързан с допустимостта на част от разходите по елемент „Инвестиции” и по- конкретно допустимо ли е закупуването на бетон помпа/помпи , което ще доведе до разширяване на дейността на нашето предприятие?
с уважение:
Георги Георгиев
09.11.2011 г.

ОТГОВОР № 71)
Кандидатите следва да имат предвид, че съгласно т. 2.2., подточка 3) „Видове проекти/допустими дейности” от Насоките за кандидатстване, разходите за „закупуване или наемане на транспортни средства и съоръжения” са недопустими по процедурата. За целите на настоящата процедура е предоставена дефиниция на „транспортни средства” съгласно Закона за движението по пътищата (ЗДП), Закона за гражданското въздухоплаване, Закона за железопътния транспорт и Закона за морските пространства, вътрешните водни пътища и пристанищата на Република България. Съгласно  ЗДП транспортните средства са подразделени на три категории: 1) пътно превозно средство; 2) моторно превозно средство; 3) самоходна машина. Дефиницията за самоходна машина включва: „самоходна машина – съоръжение или машина, предназначена за извършване на специфични дейности и движеща се или придвижвана по пътищата само по изключение.” 
Предвид изложеното, закупуването на бетон помпа, която отговаря на дефиницията за транспортно средство, се явява недопустим за финансиране разход по процедурата. 

ВЪПРОС № 72)

Здравейте, искаме да ви зададем въпрос относно процедура  BG161PO003-2.1.13 - "ТЕХНОЛОГИЧНА МОДЕРНИЗАЦИЯ В МАЛКИ И СРЕДНИ ПРЕДПРИЯТИЯ" 

имаме сключен договор за предоставяне на държавна помощ през 2008 година, но парите по договора получихме през 2009, следва ли да декларираме и тези средства при кандидатстване по горепосочената процедура?
Ширин Мехмед
09.11.2011 г.

ОТГОВОР № 72)
Следва да имате предвид, че държавна/минимална помощ се счита за получена от датата на сключване на договор за предоставянето й или от датата на издаване на друг документ, който дава на бенефициента юридическото право да я получи. Във Вашия случай това е 2008 г. 
При попълване на т. 1 от Декларацията за държавни/минимални помощи (Приложение Г към Насоките за кандидатстване) следва да вземете предвид данните от текущата година (2011 г.) и двете предшестващи данъчни години (2010 г. и 2009 г.), като следва да се уверите, че получените от Вас минимални помощи през 2011 г. и двете предшестващи данъчни години, заедно с минималната помощ, за която кандидатствате, няма да надхвърлят тавана за помощта de minimis от 200 000 евро (391 166 лева) и 100 000 евро (195 583 лева) за предприятия, осъществяващи дейност в отрасъл „шосеен транспорт”, за три поредни данъчни години. В този случай  попълвате Приложение 1 към Декларацията за държавни/минимални помощ, без да включвате данните за средствата, получени през 2008 г. 
В случай че получените от Вас средства през 2008 г. са държавна помощ, те следва да бъдат декларирани и посочени в Приложение 2 към Декларацията за държавни/минимални помощи.  
ВЪПРОС № 73)
Във връзка с официалния Ви отговор на въпрос № 14 от 12.10.2011г. по настоящата процедура, че във Формуляра за кандидатстване Раздел I. т.5.2. „Финансови данни” и в раздел II, т.7.3 „Степен на нарастване на конкурентоспособността на предприятията в резултат на изпълнение на проекта” се записват сумите от Раздел I, „Приходи от оперативна дейност”, ред „Нетни приходи от продажби” от Отчета за приходите и разходите, а не както е посочено в бележките под чертата: стойността на нетните приходи от продажби, посочени в Раздел А – ред „Общо за група I” от приходната част на Отчета за приходите и разходите. Това ли е официалното Ви становище, че във Формуляра трябва да записваме само стойността от ред „Нетни приходи от продажби”? Предвид противоречието между официалното Ви становище по въпроса и указанията във Формуляра за кандидатстване, ще бъде ли изменен той, като се поправи въпросната грешка в бележките под линия на стр. 7, така както изменихте Приложение Б „Бюджет” по настоящата процедура поради техническа грешка? 
Предварително благодаря!
Боянова
09.11.2011 г.

ОТГОВОР № 73)

В съответствие с публикувания отговор на Въпрос № 14, под нетни приходи от продажби следва да се има предвид стойността/сумата посочена в Раздел А, група I „Приходи от оперативна дейност”, ред „Нетни приходи от продажби” от приходната част на Отчета за приходите и разходите за съответната година.

ВЪПРОС № 74)

Микропредприятие сме по смисъла на чл. 3-4 от Закона за малките и средните предприятия със седалище в гр. София. Кодът на основната ни икономическа дейност попада в Сектор С „Преработваща промишленост".

Имаме клон в на територията на община, посочена в Приложение № 2 към Наредба № 29/2008 г., издадена от Министъра на земеделието и храните и сме кандидатствали с проект по Програмата за развитие на селските райони, като дейностите по този проект се предвижда да се реализират в тази община.

Имаме намерение на кандидатстване с проект по настоящата процедура „Технологична модернизация в малки и средни предприятия”, като дейностите по проекта ще се реализират на територията на гр. София.

Въпросът ми е следния: Отговаряме ли на условията за допустимост по настоящата процедура?

С уважение,

Николов
10.11.2011 г.

ОТГОВОР № 74)

Следва да имате предвид, че съгласно т.2.1.4. „Специфични критерии за недопустимост”, подточка 2) от Насоките за кандидатстване по настоящата процедура не са допустими микропредприятия по смисъла на чл. 3-4 от Закона за малките и средните предприятия, които имат седалище или клон със седалище на територията на община, посочена в Приложение № 2 към Наредба № 29/2008 г., издадена от министъра на земеделието и храните и заявили за подпомагане дейности по проекти, които се осъществяват в община на територията на селските райони в Република България - Приложение № 2 към Наредба № 29/2008 г. (Приложение Р към Насоките за кандидатстване). 

В случай, че всички дейности, които са влючени в проектното предложение по процедура BG161PO003-2.1.13 „Технологична модернизация в малки и средни предприятия”, ще се реализират не в (т.е извън територията на) община на територията на селските райони, то представляваното от Вас дружество ще се счита за  допустим кандидат по процедурата. 
Допълнително, следва да имате предвид, че не е допустимо финансирането на дейности и разходи, които дублират дейности и разходи, за които вече има предоставена безвъзмездна финансова помощ в рамките на други процедури за предоставяне на безвъзмездна финансова помощ по линия на други оперативни програми.  
